text: Noguera diu que Palma és la capital més espoliada de l'estat espanyol
  29.07.2017 - 19:44
  Actualització: 29.07.2017 - 21:44
  El batlle de Palma, Antoni Noguera, ha dit avui que Palma era la capital més espoliada de l'estat espanyol. Ha assegurat que la ciutat aportava a l'estat espanyol molts més diners dels que rebia i ha defensat que calia un nou model de finançament més just per a les Illes Balears. 'Si Balears és la comunitat autònoma que sofreix més l'espoli del govern espanyol, Palma és la capital més espoliada', ha manifestat en una carta oberta.
  Noguera ha assenyalat que calia tenir en compte els preus, atès que el cost de la vida a les Illes és més elevat que en altres territoris de l'estat espanyol. En conseqüència, la renda per càpita se situa per sota de la mitjana. Ha recordat que les Illes aporten el 14,5% del seu PIB a l'estat espanyol cada any. Això són uns 3.500 milions d'euros que no tornen. Per cada ciutadà, és una aportació neta de 3.500 euros, i això vol dir que se'n van 141 milions d'euros de Palma cap a Madrid.
  Ha reivindicat que Palma era la 'capital del país' i que era una ciutat que havia crescut molt durant els darrers anys. Ha dit que la ciutat necessitava més inversions en equipaments públics i que tenia unes necessitats més grans que altres territoris que rebien la 'falsa solidaritat' de les Illes sense tenir tanta demanda social.
  'És absolutament indispensable millorar el finançament per a assegurar l'èxit de la ciutat. No podem ser els que més paguem i continuar estant per sota de la mitjana dels que reben', ha sentenciat.